Har du planer om, at du skal se sæsonens første store nordjyske lokalopgør mellem Vendsyssel FF og AaB på stadion på mandag klokken 19, men endnu ikke har købt en billet, så skal du til at skynde dig. Vendsyssel FF melder nemlig næsten udsolgt. Nord Energi Arena har plads til 6.000 tilskuer, men allerede nu er der kun 128 billetter tilbage. De 1.200 pladser i udebaneafsnittet blev udsolgt torsdag og i onsdags var der heller ikke flere siddepladser tilbage på tribunen. - Vi er begejstret for, at der er så stor interesse for os som ny Superligaklub, og vi håber, vi kan give alle en god oplevelse, siger pressechef hos Vendsyssel FF, Dennis Sørensen. Der kan også ventes mange AaB-fans på tilskuerpladserne, eftersom AaB Support også har satte alle sejl til for at mobilisere folk. - Vi forventer, at de fleste kommer for at bakke op om os, men vi ved også godt, at mange af tilskuerne muligvis har et ben i begge lejre, fordi de har været vant til at bakke op om AaB, siger Dennis Sørensen. Kampen bliver spillet på mandag den 6. august klokken 19:00.

Referat:
Der er næsten udsolgt til sæsonens første nordjyske lokalopgør i Superligaen mellem Vendsyssel FF og AaB.